На основу члана 1. Одлуке о објављивању јавног огласа за именовање чланова Општинске изборне комисије Ново Горажде („Службени гласник општине Ново Горажде“, број: 17/22) Скупштина општине Ново Горажде о б ј а в љ у ј е

**Ј А В Н И О Г Л А С**

**за именовање чланова Општинске изборне комисије Ново Горажде**

1. Скупштина општине Ново Горажде расписује јавни позив за избор три члана Општинске изборне комисије Ново Горажде.
2. Чланови Општинске изборне комисије Ново Горажде (у даљем тексту: изборна комисија), именују се на мандат у трајању од седам (7) година. Мандат тече од дана давања сагласности од стране Централне изборне комисије БиХ, на рјешење Скупштине општине Ново Горажде о именовању чланова изборне комисије. Чланови изборне комисије не заснивају радни однос.
3. Чланови изборне комисије имају право на мјесечну накнаду у складу са законом и Одлуком о висини накнаде за рад чланова изборне комисије основне изборне јединице у БиХ.
4. Услови које кандидат за именовање члана Општинске изборне комисије Ново Горажде мора испуњавати, прописани су Изборним законом Босне и Херцеговине и Упутством о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини, а они су:

* Да има право гласа,
* Да има засновано пребивалиште у општини Ново Горажде,
* Да посједује најмање вишу стручну спрему,
* Да посједује искуство у спровођењу избора, а под чиме се подразумијева претходно чланство у изборној комисији или бирачком одбору на изборима обухваћеним Изборним законом БиХ,
* Да није обухваћен одредбама чланова 1.6, 1.7 и 1.7а Изборног закона БиХ,
* Да није члан највишег извршно-политичког органа политичке партије или коалиције (предсједник, потпредсједник, генерални секретар, секретар, члан извршног одбора или главног одбора),
* Да није носилац изабраног мандата или члан извршног органа власти изузев случајева обухваћених чланом 2.12. став (4) Изборног закона Босне и Херцеговине,
* Да није кандидат за изборе за било који ниво власти у Босни и Херцеговини, или је било кандидат за било који ниво власти на посљедњим општим или локалним изборима у Босни и Херцеговини
* Да му није изречена казна за радњу која представља тежу повреду изборних закона или прописа за коју је лично одговорно, у посљедње четири године, рачунајући од дана правоснажности одлуке И
* Да није заступник, односно пуномоћник политичког субјекта који учествује на изборима, нити лице које је правоснажном судском пресудом осуђено на казну затвора у трајању од шест мјесеци или дуже (члан 2.12 став (7) Изборног закона БиХ).

1. Састав изборне комисије треба да одражава заступљеност конститутивних народа, укључујући и остале, водећи рачуна о посљедњем попису становништва спроведеном на државном нивоу. Састав изборне комисије треба да, у правилу, одражава равноправну заступљеност полова.
2. Пријава на јавни оглас садржи пријавни образац са контакт подацима подносиоца пријаве, листу достављених докумената и својеручни потпис подносиоца пријаве, те документе који доказују испуњавање услова из јавног огласа:

* образац ПБА-3 о пребивалишту на подручју општине Ново Горажде (не старије од три мјесеца, од дана издавања од стране надлежног органа);
* диплому о завршеном степену и врсти стручне спреме;
* доказ о нострификацији (признавању) дипломе, уколико факултет није завршен у Босни и Херцеговини, укључујући и дипломе стечене након 06.04.1992. године у некој од држава насталих распадом бивше СФРЈ, а у складу са прописима надлежног органа који врши нострификацију – признавање страних диплома.
* увјерење о држављанству (не старије од шест мјесеци);
* овјерену фотокопију личне карте;
* доказ о потребном искуству у провођењу избора (овај доказ мора садржавати податке о називу изборне комисије и мандатном периоду, односно, врсти и години избора и називу бирачког мјеста у којем је кандидат био члан бирачког одбора, те податак да је кандидат био ангажован у раду бирачког одбора и обављао ову дужност);
* својеручно потписану и од надлежног органа овјерену изјаву о националном изјашњењу кандидата са посљедњег пописа становништва у Босни и Херцеговини;
* својеручно потписану и од надлежног органа овјерену изјаву да није обухваћен одредбама члана 2.3 Изборног закона БиХ која се доставља на прописаном обрасцу (Прилог 5 Упутства);
* својеручно потписану и од надлежног органа овјерену изјаву да није обухваћен одредбама члана 2.12 став 7. Изборног закона БиХ;
* својеручно потписану и од надлежног органа овјерену изјаву да не обавља извршну функцију из члана 1.8 став (6) Изборног закона БиХ.

Пријавни образац кандидат преузима на веб страници општине Ново Горажде (у електронском облику), или на шалтеру писарнице (у физичком облику).

1. Документи који се достављају као доказ о испуњавању услова огласа морају бити оригинали или овјерене копије. Документа приложена уз пријаву неће се враћати кандидатима.
2. Са свим кандидатима који испуњавају услове Конкурса, Комисија за избор ће обавити интервју и спровести тестирање, о чему ће кандидати бити благовремено обавијештени.
3. Коначно именовање кандидата са ранг листе коју утврди Комисија за избор вршиће Скупштина општине Ново Горажде.
4. Пријаве на јавни оглас подносе се у затвореној коверти, лично путем протокола, или путем поште на адресу Општина Ново Горажде, улица Божидара Горажданина 64, 73110 Ново Горажде, Комисији за спровођење конкурсне процедуре именовања три члана ОИК Ново Горажде, са назнаком „не отварати“.
5. Јавни оглас ће бити објављен у дневним новинама „Глас Српске“, те на интернет страници Општине, са роком јављања на оглас од 8 (осам) дана од дана посљедњег објављивања.
6. Непотпуне и неблаговремене пријаве неће бити разматране.

ПРЕДСЈЕДНИК СО

Број: 01/1-052-6-6-1/22

Датум: 21.12.2022.

Фуад Машић с.р.